Egpare durf vyf dae aan sonder tegnologieVyf egpare van die Pretoria-omgewing gaan probeer om vir vyf dae sonder tegnologie klaar te kom. Foto: Esmarie Yssel/Facebook Vyf egpare van die Pretoria-omgewing gaan probeer om vir vyf dae sonder tegnologie klaar te kom. Esmarie Yssel, joernalis by Pretoria FM, het dié inisiatief op die been gebring. “Ons verloor baie tyd by die huis om onsself te verryk of om tyd met mekaar deur te bring omdat ons kort-kort op die foon is. Of ons hoor nie die reën nie, want die televisie is aan,” het Esmarie aan Maroela Media gesê. Esmarie, wat 8 maande gelede getroud is, het sommer haar getroude vriende ook uitgedaag en sy meen dit gaan vir hulle almal ŉ groot uitdaging wees. “Mens kan soveel doen – ŉ gedig skryf, of kitaar speel. Ons skeep ons Godgegewe talente af omdat ons heeltyd besig is om ander mense op sosiale media dop te hou. Dit is sommer nonsens,’ het Esmarie gesê. Die uitdaging sal van 12 – 16 Desember plaasvind en omdat dié klomp nog werk, sal die reëls eers by die huis in werking tree. “Daar is nie rigiede reëls nie, maar op die foon wees terwyl ons eet, of televisie kyk in die bed, is heeltemal uit. Ek en Elrich (haar man) gaan baie eerlik wees, ek weet die ander paartjies sal ook eerlik wees.” Sarina Frauenstein, ŉ omroeper by Pretoria FM, sê sy en haar man, Sam, wat reeds drie jaar getroud is, neem deel omdat hul geneig is om na-ure by die huis te werk. “Ons is albei geneig om na-ure op ons fone te werk en dit laat ons eintlik heeltyd werk. Daarom gaan ons ons fone en televisiereekse bietjie opsyskuif en kyk waarmee ons die gapings kan vul. Ons kry maar min tyd saam met mekaar. Ek werk vroeg in die oggende en Sam kom eers laat in die middae by die huis. In die aande gaan oefen ons, dus het ons eintlik net ŉ uur of twee per dag om saam te kuier en dinge saam te doen.” Na afloop van die vyf dae sal elke paartjie terugvoer gee oor of die uitdaging hulle huisopset enigsins verander. Hou Maroela Media dop om te hoor of hulle dié uitdaging kon deurmaak.